BCHลงทุน2.2พันล้านเปิดรพ.ใหม่
บางกอก เชนฯ เท 2,200 ล้าน เปิดโรงพยาบาลแห่งใหม่ เจาะลูกค้าระดับบน ส่วน INET ซิลลิงไร้เหตุผล
23 ต.ค. 2555

บางกอก เชนฯ เท 2,200 ล้าน เปิดโรงพยาบาลแห่งใหม่ เจาะลูกค้าระดับบน ส่วน INET ซิลลิงไร้เหตุผล
นพ.เฉลิม หาญพาณิชย์ ประธานกรรมการ บริษัท บางกอก เชน ฮอสปิทอล (BCH) เปิดเผยว่า บริษัทมีการลงทุนในโรงพยาบาลแห่งใหม่ ชื่อโรงพยาบาล เวิลด์ เมดิคอล เซ็นเตอร์ (WMC) ซึ่งเป็นสาขาหนึ่งของบริษัท มูลค่าการลงทุนประมาณ 2,200 ล้านบาท (ไม่รวมที่ดิน มูลค่าที่ดิน 200 ล้านบาท) โดยใช้เงินทุนภายในบริษัทและเงินกู้ยืมจากสถาบันการเงินในการลงทุนครั้งนี้ 
การเปิดโรงพยาบาล เวิลด์ เมดิคอล เซ็นเตอร์ ตั้งอยู่ที่ถนนแจ้งวัฒนะ ต.ปากเกร็ด อ.ปากเกร็ด จ.นนทบุรี ขนาด 324 เตียง คาดว่าจะเปิดให้บริการได้ระหว่างไตรมาส 4 ปีนี้ ถึงไตรมาสแรก ปี 2556 ทำให้บริษัทขยายการบริการเข้าสู่กลุ่มลูกค้าตลาดระดับบน ซึ่งจะมีรายได้เพิ่มมากขึ้นในอนาคต 
ด้าน BCH ปิดเท่ากับวันก่อน 9.45 บาท มูลค่าการซื้อขายรวม 13.10 ล้านบาท
ตลาดหลักทรัพย์เตือนนักลงทุน ซื้อขายหุ้น บริษัท อินเทอร์เน็ตประเทศไทย หรือ INET (Trading Alert List ) เนื่องจากระดับราคาและปริมาณการซื้อขายเปลี่ยนแปลงไปมากจากช่วงก่อนหน้า โดยราคาหุ้นดีดตัวขึ้นชนเพดาน (ซิลลิง) ปิดที่ 2.40 บาท พุ่งขึ้น 0.55 บาท มูลค่าซื้อขายรวม 177 ล้านบาท
บริษัทชี้แจงว่า ไม่มีพัฒนาการใดๆ ที่ยังไม่ได้เปิดเผยซึ่งอาจส่งผลกระทบต่อสภาพการซื้อขายและไม่ทราบถึงสาเหตุอื่นใดที่มีผลต่อราคาหุ้น